**KISKŐRÖS VÁROS jegyzője**

**ELŐTERJESZTÉS**

(a Képviselő-testület 2017. április 26-i ülésére)

**TÁRGY: Beszámoló a polgármesteri hivatal tevékenységéről**

A Magyarország helyi önkormányzatairól szóló 2011. évi CLXXXIX. tv. (továbbiakban: Mötv.) 84. §-a kimondja, hogy a Képviselő-testület az önkormányzat működésével, valamint a polgármester, jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására hozza létre a polgármesteri hivatalt.

Az Mötv. 81. § (3) bekezdés f) pontja teszi kötelező feladatként a jegyző számára a hivatal munkájáról szóló beszámoló Képviselő-testület elé terjesztését.

*„Mötv. 81.**§**(3) A jegyző*

*f) évente beszámol a képviselő-testületnek a hivatal tevékenységéről;”*

A Polgármesteri Hivatal fő feladata – mind államigazgatási, mind pedig önkormányzati ügyekben - a döntések előkészítése és végrehajtása.

**Polgármesteri Hivatalban végzett feladatok részletezése**

A Polgármesteri Hivatal Szervezeti felépítése:

**I. Stratégiai és városüzemeltetési osztály (19 fő)**

**- Településüzemeltetési és fejlesztési csoport**

**- Titkársági és gondnoksági csoport**

**II. Közigazgatási osztály (16 fő)**

**- Szociális és igazgatási csoport**

**- Adócsoport**

**- Építéshatósági csoport**

**III. Pénzügyi osztály (9 fő)**

**IV. Főépítész**

**A jegyző**

A jegyző vezeti a polgármesteri hivatalt, összehangolja, koordinálja a hivatal által elvégzendő feladatokat. Részt vesz a pályázatok megvalósításában, az előterjesztések elkészítésében, dönt a hatáskörébe tartozó hatósági ügyekben, gyakorolja a hatáskörébe tartozó munkáltatói jogokat. Feladata a képviselő-testületi ülések és az ott résztvevő köztisztviselők munkájának koordinálása, a rendeletek elkészítése, a döntések végrehajtásának összehangolása. A képviselő-testületi ülésen, ha szükséges törvényességi észrevételt tesz, rendszeres tájékoztatást ad a Polgármesternek, a Képviselő-testületnek, a bizottságoknak az Önkormányzat munkáját érintő hatályos jogszabályokról. Gondoskodik a megalkotott önkormányzati rendeletek kihirdetéséről és hatályba léptetését követően a szükséges intézkedések megtételéről.

**Szervezeti változások a Polgármesteri Hivatalban 2016. évben**

Kiskőrös Város Képviselő-testülete, a 48/2015. (V.27.) számú képviselő-testületi határozat alapján módosításra került a Polgármesteri Hivatal Szervezeti és Működési Szabályzata. A módosítás értelmében a Stratégiai és Városüzemeltetési osztály struktúrája két csoportra változott, létrejött a Településüzemeltetési és fejlesztési csoport és a Titkársági és gondnoksági csoport. A két újonnan létrejött csoport vezetését egy személyben az osztályvezető, aljegyző látja el és megszüntetésre került a korábbi Városüzemeltetési és gondnoksági csoport csoportvezetői, osztályvezető-helyettesi státusza.

2016. év első felében több stratégiai fontosságú munkakör – így a vagyongazdálkodási referens, beruházási és karbantartási referens, intézményüzemeltetési referens – megüresedett, amelynek betöltésére nem érkezett megfelelő pályázat, annak ellenére, hogy több fórumon és több alkalommal meghirdetésre került. A vagyongazdálkodási referens és az intézményüzemeltetési referens munkakörök belső átszervezés eredményeképpen betöltésre kerültek. A beruházási és karbantartási munkakör pályázat útján szintén betöltésre került. A tapasztalatok alapján kijelenthető, hogy a stratégiai vezetés és az operatív irányítás napi gyakorlati munkát, információgyűjtést, cselekvést igényel a Stratégiai és Városüzemeltetési osztályvezető részéről és az osztály magas létszámára tekintettel egy ember részére jelentős terhet jelentett az osztály egyszemélyi vezetésének ellátása.

Fenti indokokra hivatkozva, 2016. június 20. napjával szükséges volt létrehozni egy Településüzemeltetési és Fejlesztési csoportvezetői, osztályvezető-helyettesi státuszt. A csoportvezető feladatköréhez tartozik a Településüzemeltetési és fejlesztési csoport irányítása és a csoporthoz kapcsolódó adminisztratív és jogi feladatok ellátása, valamint az osztályvezető helyettesítése. Az átszervezés eredményeként a Településüzemeltetési és fejlesztési csoporton belül megszüntetésre került a közbeszerzési referens munkakör. A közbeszerzési referens által végzett feladatok egy része a csoportvezető feladatát képezi, az adminisztratív rész pedig a pályázati munkatársak feladatai közé tartozik. A lakásügyi és adminisztrációs referens munkakört kiegészítésre került adminisztrációs feladatokkal, melynek célja, hogy a beruházási és karbantartási referens adminisztratív tevékenysége csökkenjen, hiszen a beruházási és karbantartási referens munkája gyakorlati jellegű, amely helyszíni munkavégzést igényel.

A hivatalban a főépítész közszolgálati jogviszonyban végezte munkáját 2016. június 30. napjáig, jogviszonya közös megegyezéssel megszüntetésre került. A főépítészi tevékenységről 190/2009. (IX. 15.) Korm. rendelet értelmében a települési főépítészi feladatkör ellátható a jogszabályi követelményeknek megfelelő megbízási szerződés alapján. 2016. október 1. napjától megbízási szerződés alapján Kiskőrös városban a főépítészi feladatokat Szabó János látja el. A megbízási szerződés tartama alatt a főépítész köteles rendelkezésre állni és heti egy alkalommal 9-15 óráig ügyfélfogadást tartani.

1. **Stratégiai és városüzemeltetési osztály**
   1. **Településüzemeltetési és fejlesztési csoport**

Kiskőrös Város Önkormányzata a 2016-os évben is igen nagy gondot fordított Kiskőrös városának fejlesztésére.

Pályázatot adtunk be az „**Európa a polgárokért” program** keretén belül „**Testvérváros-projektek”** megvalósítására. A program célja, hogy találkozási alkalmat biztosítson a különböző nemzetiségű és nyelvű európai polgároknak és lehetővé tegye számukra a közös tevékenységekben való részvételt. A pályázat célja a 2017. január 1. - 2017. szeptember 30. között az Európai Unió tagállamának valamelyikében megrendezett rendezvények támogatása. A projekt keretében Önkormányzatunk maximálisan bruttó 25.000,- Euro összegre pályázhat, mely nagyságrendileg az akkori napi árfolyamon számolva bruttó 7.750.000,- Ft összegű támogatást jelenthet. A támogatási kérelem pozitív elbírálása érdekében 10 % önrész biztosítása szükséges, azaz 775.000.- Ft.

**Nemzeti Szabadidős-Egészség Sportpark Program** támogatás elnyerésére nyílt lehetőség. A központi költségvetési forrás lehetőséget biztosít az önkormányzati tulajdonú ingatlanokon sportpark és futókör létrehozásához. A rendelet céljaival összhangban, két megvalósulási helyszínen lenne lehetőség kültéri sportpark és futókör kialakítására. A tervezett megvalósítási helyszínek: a Kiskőrös 2711 hrsz. alatti Városi Sporttelep, valamint a Kiskőrös 3605/25 hrsz. alatti Katona József és Arany János utca kereszteződésénél lévő park. A beruházás megvalósítása előreláthatólag bruttó 60.000.000 forint összköltségű. A megépülő sportpark kiegészítéseként – megvalósítási helyszínenként- egy-egy futókör kerülne kiépítésre, melynek kialakítási költségének 50 %-át az Önkormányzatnak kell viselnie, így saját forrásként bruttó 30 millió Ft összeget kell biztosítani.

A Kiskőrösi Kézilabda Sportszervezet Kft. TAO (1996. évi LXXXI. tv. a társasági adóról és az osztalékadóról, 22/C. §-a a látvány-csapatsport támogatásáról ) támogatás finanszírozásával és önkormányzati támogatással, egy **több mint 1000 főt befogadó kézilabda csarnok építését** tűzte ki célul. A kézilabdacsarnok a 2725/3 hrsz-ú ingatlan egy részén valósulna meg, az Önkormányzat a tulajdonát képező ingatlanon – külön szerződésben foglaltak szerint – földhasználati jogot biztosít, valamint támogatást nyújt az előkészítés, tervezés, kivitelezés költségeinek finanszírozásához. Az épület koncepció tervei elkészültek, a tervező, a Kft. képviselője, a képviselő testület és a város vezetésének szoros együttműködésében. Az engedélyek meglétét követően kerülnek beadásra a tervek a támogatás igényléséhez, melyről várhatóan júniusban születik döntés. Pozitív elbírálás esetén, a szükséges eljárásokat követően megkezdődnek a kivitelezési folyamatok.

TOP-1.4.1-15 kódszámú pályázati konstrukció, mely támogatja olyan **új óvodák építését**, melyek kapacitásbővítést, tehát férőhelybővítést eredményeznek. Kiskőrösön jelenleg 5 óvoda működik: a Batthyány Utcai Tagóvoda, az Erdőtelki Tagóvoda, a Mohácsi Úti Tagóvoda, a Szücsi Tagóvoda és a Thököly Úti Tagóvoda. Ezen 5 óvodából a Mohácsi Úti Tagóvoda és a Thököly Úti Tagóvoda bezárásra kerülnek, ugyanis jelenlegi állapotukban nem szolgálják ki a gyermekek és az ott dolgozó pedagógusok igényeit, bővítésükre nincs lehetőség és gazdaságosan nem felújíthatóak. Ezen két óvodában jelenleg 5 csoportszoba található, a kapacitásbővítés kritériumait figyelembe véve az új óvodában 6 csoportszobát tervezünk. Az igényelhető vissza nem térítendő támogatás maximális összege 384.412.000 Ft. Önkormányzatunk az új óvoda építéséhez 570.000.000 Ft hitel felvételét is tervezi

A Kiskőrösi **bölcsőde fejlesztése és eszközparkjának bővítése** érdekében is nyújtottunk be projektjavaslatot, szintén a TOP-1.4.1-15 kódszámú pályázati konstrukció keretében. Az igényelt vissza nem térítendő támogatás összege bruttó 5.800.000 Ft.

Pályázatot nyújtottunk be **Önkormányzati tulajdonú épületek energetikai korszerűsítése** céljából, TOP-3.2.1-15 kódszámú kiírásra. Ezen projekt/ek keretében az épületek külső határoló szerkezetének (beleértve a pince- és zárófödémeket vagy a fűtött tetőteret határoló szerkezeteket) utólagos szigetelése, külső nyílászárók cseréje vagy korszerűsítése, vagy az épületek nyári, passzív hővédelmének javítása, radiátorok, ill. kazánok cseréje, korszerűsítése, napelemek, ill. napkollektorok épületen történő elhelyezése valósítható meg.

Az igényelhető vissza nem térítendő támogatás maximális összege bruttó 140.000.000 Ft. A fenti feladatok megvalósítását célzó projekt teljes költségvetése várhatóan bruttó 168.000.000,- Ft, amelyből a támogatás mértéke 140.000.000,-Ft. A projekt keretein belül költségkorlátokkal és szabályokkal meghatározva, nem támogatható minden rekonstrukciós munkálat, emiatt önerő bevonása is szükséges a projekt megvalósítás biztosításához. Az elsődleges tervek és költségbecslések alapján a szükséges önerő mértéke 28.000.000,- Ft.

TOP-3.2.2-15 kódszámú felhívásra pályázatot adtunk be, Önkormányzatok által vezérelt, a helyi adottságokhoz illeszkedő, megújuló energiaforrások kiaknázására irányuló energiaellátás megvalósítására. Ezen belül biomassza alapú megújuló energiát hasznosító **biomassza fűtőmű/erőmű** létrehozását tervezi, távfűtéses rendszerrel így a fűtőműre csatlakoztatott épületek fosszilis energiájának kiváltását ezen biomassza biztosítja, az indikátorok teljesítése érdekében. A tervezett biomassza erőmű/fűtőmű épülete és tüzelőanyag tárolója, ill. a biomassza erőmű a belterület 3090 hrsz- on, természetben a 6200 Kiskőrös, Petőfi tér 1. szám alatt kerül kiépítésre a tervek szerint. Az igényelhető vissza nem térítendő támogatás maximális összege bruttó 250.000.000 Ft. A fenti feladatok megvalósítását célzó projekt teljes költségvetése várhatóan bruttó 300.000.000,- Ft, amelyből a támogatás mértéke 250.000.000,- Ft. A projekt keretein belül költségkorlátokkal és szabályokkal meghatározva, nem támogatható minden rekonstrukciós munkálat, emiatt önerő bevonása is szükséges a projekt megvalósítás biztosításához. Az elsődleges tervek és költségbecslések alapján a szükséges önerő mértéke 50.000.000,- Ft.

A birkózás hosszú évtizedek óta eredményesen működik városunkban, jelenleg **a Kiskőrösi Petőfi Birkózó Klub** keretei között. Nincs olyan sportverseny ahonnan birkózóink érem nélkül térnének haza, hozzájárulva ezzel ahhoz, hogy Kiskőrös város hírnevét öregbítsék és a birkózás iránt rajongókat megörvendeztessék. Kiskőrös Város Önkormányzata lehetőségeihez mérten igyekszik támogatni a klubot, e célt erősítve 2015-ben elkezdődtek a felújítások. Az épület rendkívüli rossz állapota miatt a már biztosított 5.000.000,-Ft-on felül szükséges további önerő mértéke br. 954.805,-Ft.

A támogatásból illetve a biztosított önerőből az épület teljes talajnedvesség elleni vízszigetelése megvalósulhat, illetve a **két tornaterem teljes körű rekonstrukciója** (festés, burkolatcsere, belső nyílászárók cseréje, stb.). is, a **6200 Kiskőrös, Thököly u. 15.** szám alatti 3740 hrsz-ú önkormányzati tulajdonú ingatlan korszerűsítését célzó, 12.930.305,-Ft összköltségű beruházás megvalósításával.

Az elmúlt évben több fejlesztési elképzelés és beruházás előkészítő tevékenységét is megkezdtük, annak érdekében, hogy a pályázati felhívások megjelenésekor, már egy komplex pályázati illetve műszaki tartalom álljon rendelkezésünkre a benyújtási határnapokig rendelkezésre álló rendkívül rövid határidők miatt. Többek között ilyen előkészítő tevékenységet kezdtünk meg a Piactér- és csarnok rekonstrukciója illetve kialakítása érdekében, a települési környezetvédelmi fejlesztések (Záportározó és csapadékcsatornák) kidolgozása, valamint a Kiskőrösi óvodák épületének/épületeinek korszerűsítése érdekében.

* 1. **Titkársági és gondnoksági csoport**

Titkársági és gondnoksági csoportba a polgármesteri titkár, képviselő-testületi referens, személyzeti és humánerőforrás referens, iktató, gondnok, fűtő-karbantartó, takarító I.-II. munkakörök tartoznak. Ez csoport látja el többek között a Képviselő-testületi és Társulási-tanácsi ülések (Kiskőrösi Többcélú Kistérségi Társulás és a Kiskőrös és Térsége Ivóvízminőség-javító Önkormányzati Társulás) adminisztratív feladatait. A képviselő-testület és a társulások határozatainak kivonatozását, rendelet kihirdetését, valamint a Német Nemzetiségi Önkormányzat, Cigány Nemzetiségi Önkormányzat, Szlovák Nemzetiségi Önkormányzat működésének biztosítását, továbbá a polgármester és jegyző napi munkájához kapcsolódó, általuk meghatározott feladatokat, segítik ügyfélfogadásukat, programjaikat. A csoport feladata továbbá a Polgármesteri Hivatal napi működésének technikai feltételeinek megteremtése.

* **Informatika**

A 2016-os év informatikai szempontból a Polgármesteri Hivatal életében az Önkormányzati ASP (Application Service Provider – alkalmazás-szolgáltató) központhoz történő csatlakozásra történő felkészülés jegyében telt el, a fejlesztések érdekében végzett beruházások 2017-es évben kerülnek megvalósításra.

Az önkormányzati ASP rendszerről szóló 257/2016. (VIII.31.) Korm. rendelet 12. § (3) bekezdése alapján 2018. január 1-jéig az önkormányzati ASP rendszer valamennyi szakrendszeréhez csatlakozik az összes helyi önkormányzat.

Az önkormányzati ASP rendszer szakrendszerei:

• iratkezelő rendszer,

• önkormányzati települési portál rendszer,

• az elektronikus ügyintézési portál rendszer, ideértve az elektronikus űrlap-szolgáltatást,

• gazdálkodási rendszer,

• ingatlanvagyon-kataszter rendszer,

• önkormányzati adórendszer,

• ipari- és kereskedelmi rendszer,

• hagyatéki leltár rendszer.

A csatlakozásra történő felkészülés érinti egyrészt a Hivatal hardver és szoftver eszközeinek, informatikai hálózatának és internet sávszélesség megfelelését, érinti a jelenleg használatban lévő szakrendszerekben tárolt adatbázisok megfelelését, valamint az ügyintézők felkészülését, képzését ahhoz, hogy az átállás a lehető leg zökkenő mentesebben történjen. Első lépésben a jelenleg használatban lévő önkormányzati adórendszer adatbázisának megfeleltetése kezdődött el, a Magyar Államkincstár támogatásával, szakmai útmutatása alapján, amely jelenleg is zajlik.

A szükséges anyagi források biztosítása céljából a Képviselő- testület egyetértett azzal, hogy a beruházás megvalósítása érdekében az Önkormányzat pályázatot nyújtson be a KÖFOP-1.2.1-VEKOP-16 kódszámú „Csatlakoztatási konstrukció az önkormányzati ASP rendszer országos kiterjesztéséhez” című pályázati kiírás keretében bruttó 9.000.000,- Ft vissza nem térítendő pályázati forrás elnyerésére, valamint hogy a beruházás megvalósítása érdekében az Önkormányzat saját forrásként további bruttó 2.000.000,-Ft-ot biztosítson a 2017-es évben. A pályázat benyújtásra került, elbírálása folyamatban van.

* **Közfoglalkoztatás**

A közmunka olyan foglalkoztatási programok indítását jelenti, amelyek a munka és a gyakorlati képzés összekapcsolásával a munkavállalási hátrányok leküzdését, az álláskeresők képzettségi szintjének növelését, készségeik fejlesztését, gyakorlati tapasztalatok megszerzését teszik lehetővé. Az áttekinthető, nyilvános pályázati rendszerben elérhető programok egyidejűleg helyi, illetve térségi és országos célok megvalósítását segítik átgondolt, megtervezett és ellenőrzött értékteremtő foglalkoztatással. A regisztrált álláskeresők számára határozott idejű, átmeneti foglalkoztatást jelentenek a közmunkaprogramok.

A közfoglalkoztatás célja, hogy a tartósan munkanélkülieket megpróbáljuk visszavezetni a munka világába. A közfoglalkoztatás átmeneti munkalehetőséget biztosít azok számára, akiknek az önálló álláskeresése hosszú ideig eredménytelen. Ez segít a benne résztvevőknek, hogy újra munkára alkalmas állapotba kerüljenek, a munka nélkül töltött idő után ismét hozzászokjanak ahhoz, hogy napi rendszerességgel munkába járnak, dolgoznak. Van arra példa, hogy később a versenyszférában dolgozzanak tovább.

A hosszabb időtartamú közfoglalkoztatás célja: a természeti és lakókörnyezet tisztántartása, ezen kívül célunk volt a csatornák növényzetének irtása, bozót és fás szárú növényirtás, gallyazás, hulladéklerakó helyek felszámolása, parlagfű mentesítési feladatok, közparkok karbantartása, nyilvános WC üzemeltetése, illetve Kiskőrös Város parkjainak, városközpontjának, városközponti buszmegállójának rendben tartása, település rendezettségének kialakítása.

A belterületi közutak karbantartása programhoz kapcsolódó projekt célja Kiskőrös Város belterületi úthálózat felújítása, javítása, környezetének rendbetétele, ezáltal a baleseti veszélyek csökkentése, valamint járdák építése, illetve járdák és kerékpárutak felújítása. Kiskőrös Város belterületén közel 40 km hosszú kiépített járdával rendelkezünk. Ezek jelentős része elöregedett, erősen kopott, töredezett, a mai kornak nem megfelelő állapotában van. Megfelelő szakirányítás mellett a közfoglalkoztatottak segítségével jelentős anyagi kiadást lehet megspórolni. Egy biztonságos közlekedést szolgáló járdafelület további fenntartása, tisztítás rövidebb idő alatt, lényegesen kevesebb anyagi ráfordítással megoldható.

A bio- és megújuló energia felhasználása program célja a drága gáz kiváltása alternatív fűtési móddal, a fűtőanyag helyi biztosításával és apríték tüzelésű kazánok párhuzamos beállításával. A helyben jelentkező apríték tüzelőanyag igény ösztönzőjévé válhat a hazai gyártásnak. Kiskőrös Város Önkormányzata a KEOP-5.5.0/B/12-2013-0321 kódszámú pályázatot nyert el, melyben aprítékégető kazánok kerültek beépítésre és üzembe helyezésre a Bem József Általános Iskolában (450 kw-os kazán), illetve a Petőfi Sándor Kollégiumban (80 kw-os kazán). A rendelkezésre álló területek főként a laktanya területe és Kiskőrös bel- és külterületi útjai mentén (illetőleg árok partja). Célunk a laktanya területén és az utak menti területeken lévő tüzelő anyagok begyűjtése. A fűtőanyagok letermelését elsősorban Kiskőrös Város laktanyájának területén és Kiskőrös Város bel- és külterületi útjai mentén a dolgozók túlnyomó részben kézi erővel kitakarítják és begyűjtik a hasznosítható fűtőanyagokat. A kazánok működéséhez, a fűtéshez szükséges energiahordozók begyűjtése, feldolgozása a projektbe bevont területekről közfoglalkoztatás keretében valósul meg. Közfoglalkoztatottaink a programba bevont területeken folyamatosan végzik takarítási, és fűtőanyag begyűjtési feladataikat, fás- és lágyszárú gyomnövények levágását.

Hosszabb időtartamú közfoglalkoztatási program keretében köznevelési intézményekben alkalmazandó gyermek- és ifjúságvédelmi segítők foglalkoztatása: A program lényege, hogy Kiskőrös Város Önkormányzata elsősorban a Klebelsberg Intézményfenntartó Központ által fenntartott intézmények közül, a Kiskőrösi Egységes Gyógypedagógiai Módszertani Intézmény, Integrált Óvoda, Általános Iskola, Készségfejlesztő Speciális Szakiskolájában és a Kiskunhalasi Szakképzési Centrum Wattay Szakképző Szakgimnáziuma, Szakközépiskolája és Kollégiumában közfoglalkoztatási program keretében szociális végzettséggel és tapasztalatokkal rendelkező személyeket alkalmaz család, gyermek- és ifjúságvédelmi tevékenységek ellátására (hátrányos helyzetű, elsősorban roma származású tanulók segítése, családokkal való kapcsolattartás, szocializációs hátrányaiknak csökkentése a család-, gyermek- és ifjúságvédelemmel összefüggő közös érdekeiket kifejezve), elsősorban roma származású tanulók segítésére.

A 2017-es évben Kiskőrös Város Önkormányzatánál négy közmunka program indult. A belterületi közutak karbantartása közfoglalkoztatási program 2017. 03. 01. napján indult 25 fővel, melynek célja Kiskőrös város belterületi úthálózat felújítása, javítása, környezetének rendbetétele, karbantartása, ezáltal a baleseti veszélyek csökkentése, valamint járdák és kerékpárutak felújítása.

A bio- és megújuló energia felhasználása program szintén 2017. 03. 01. napján indult, célja a 2016-os évhez hasonlóan az aprítékolni való fűtőanyag begyűjtése és feldolgozása. A helyi sajátosságokra épülő közfoglalkoztatás keretében 2017.03.01. és 2018.02.28. között a belterületi közutak karbantartása program során kiépíteni és felújítani tervezett járdákhoz szükséges térkő és szegélykő legyártására kerül sor. A köznevelési intézményekben alkalmazandó gyermek- és ifjúságvédelmi segítők foglalkoztatása a hosszabb időtartamú közfoglalkoztatási program keretén belül 2017.03.01-től 14 fő kerül foglalkoztatásra.

**2016. évben a közfoglalkoztatásban résztvevők száma, programok szerinti bontásban:**

* Startmunka mintaprogram keretében - Bio- és megújuló energia felhasználása:
* 2016.03.02. – 2016.12.31. - Közfoglalkoztatottak száma: 15 fő
* Startmunka mintaprogram keretében – Belterületi közutak karbantartása:
* 2016.03.02. – 2017.02.28. - Közfoglalkoztatottak száma: 45 fő
* Hosszabb időtartamú közfoglalkoztatás:
* 2016.05.01. – 2016.12.31. - Közfoglalkoztatottak száma: 15 fő
* Hosszabb időtartamú közfoglalkoztatás (köznevelési intézményekben alkalmazandó gyermek- és ifjúságvédelmi segítők foglalkoztatása):
* 2016.09.26. – 2017.02.28. - Közfoglalkoztatottak száma: 10 fő
* **Képviselő-testület és Társulási tanács működése:**

**2016. évi képviselő-testületi ülések**

Képviselő-testületi ülések száma összesen: 23

Közmeghallgatás: 1

Képviselő-testületi határozatok száma: 204

Rendeletek száma: 24

**2016. évi Kiskőrösi Többcélú Kistérségi Társulás ülések**

Társulási-tanács ülések száma: 8

Társulási-tanács határozatok száma: 19

**2016. évi Kiskőrös és Térsége Ivóvízminőség-javító Önkormányzati Társulás ülések**

Társulási-tanács ülések száma: 6

Társulási-tanács határozatok száma: 13

**Nemzetiségi Önkormányzatok 2016. évi ülései**

Szlovák Nemzetiségi Önkormányzat üléseinek száma: 9

Szlovák Nemzetiségi Önkormányzat közmeghallgatások száma: 1

Szlovák Nemzetiségi Önkormányzat határozatainak száma: 41

Német Nemzetiségi Önkormányzat üléseinek száma: 10

Német Nemzetiségi Önkormányzat közmeghallgatások száma: 1

Német Nemzetiségi Önkormányzat határozatainak száma: 66

Cigány Nemzetiségi Önkormányzat üléseinek száma: 11

Cigány Nemzetiségi Önkormányzat közmeghallgatások száma: 1

Cigány Nemzetiségi Önkormányzat határozatainak száma: 34

Kiskőrös Város Képviselő-testülete és a nemzetiségi önkormányzatok képviselő-testületeinek 2016. évi munkáját bemutató diagram:

* **Bizottságok munkája**

Művelődési, közoktatási és Sport Bizottság

* üléseinek száma: 24 db
* határozatok száma: 101 db

Egészségügyi és Szociálpolitikai Bizottság

* üléseinek száma: 26 db
* határozatok száma: 96 db

Pénzügyi Bizottság

* üléseinek száma: 22 db
* határozatok száma: 57 db

Költségvetési, Városfejlesztési és Mezőgazdasági Bizottság

* üléseinek száma: 22 db
* határozatok száma: 69 db

Ügyrendi és Összeférhetetlenségi Bizottság

* üléseinek száma: 22 db
* határozatok száma: 101 db

Bizottságok 2016 évi munkáját bemutató diagram

A postázási feladatokat a Hivatal iktató ügyintézője végzi, amely magába foglalja többek között a beérkező ajánlott és egyéb postai levél-, illetve csomagküldemények átvételét. A postáról a kiküldött levelek visszaigazolásait, a tértivevényeket, az iktatási ügyintéző osztja szét ügyintézők részére. A kiküldendő levelek, csomagok, gyorspostai, illetve külföldi küldemények nyilvántartásba kerülnek, postakönyvbe vételre. A iktató iktatási feladatokat végez. Az iktató az ügyiratok iktatását iktatóprogram használatával végzi. Feladata: Beérkezett postai levelek iktatása, az ügyintézők által kért előzményi iratok keresése, dokumentáltan történő kiadása, visszavételezése. Leadott iratanyagok egyeztetése, rendszerezése, valamint a selejtezések elvégzése (jegyzőkönyvkészítése, Levéltárral történő engedélyeztetése). A kimenő iratok iktatását az ügyintézők végzik.

Az iktatás mennyiségét jól tükrözi, hogy 2016. évben 5.701 db főszám és 37.231 db alszám iktatás történt.

A 2016. évben iktatott ügyiratok számát ágazati bontásban az alábbi táblázat tartalmazza

|  |  |  |  |  |
| --- | --- | --- | --- | --- |
| Ágazat | | Sorszámra | Gyűjtőív sorszámára | Alszámra |
| Iktatott iratok száma | | |
| A | Pénzügyek | 1758 | - | 16456 |
|  | Ebből: 1. Adóigazgatási ügyek  2. Egyéb pénzügyek | 1747 | - | 15991 |
| 11 | - | 465 |
| B | Egészségügyi igazgatás | 13 | - | 23 |
| C | Szociális igazgatás | 268 | - | 705 |
| E | Környezetvédelmi, építési ügyek, településrendezés, területrendezés kommunális igazg. | 1118 | - | 5270 |
|  | Ebből: 1. Környezet- és természetvédelem  2. Településrendezés, területrendezés  3. Építési ügyek  4. Kommunális ügyek | 7 | - | 5 |
| 8 | - | 109 |
| 1077 | - | 5088 |
| 26 | - | 68 |
| F | Közlekedés és hírközlési igazgatás | 180 | - | 304 |
| G | Vízügyi igazgatás | 29 | - | 87 |
| H | Önkormányzati, igazságügyi és rendészeti igazgatás | 1077 | - | 5594 |
|  | Ebből: 1. Anyakönyvi és állampolgársági ügyek  2. A polgárok személyi adatainak, lakcímének nyilvántartásával kapcsolatos  3. Választásokkal kapcsolatos ügyek  4. Rendőrségi ügyek  5. A helyi tűzvédelemmel kapcsolatos ügyek  6. Menedékjogi ügyek  7. Igazságügyi igazgatás  8. Egyéb igazgatási ügyek | 237 | - | 1313 |
| 59 | - | 705 |
| 4 | - | 162 |
| - | - | - |
| 3 | - | 16 |
| - | - | - |
| 5 | - | 7 |
| 769 | - | 3391 |
| I | Lakásügyek | 16 | - | 53 |
| J | Gyermekvédelmi és gyámügyi igazgatás | 203 | - | 1441 |
| K | Ipari igazgatás | 12 | - | 27 |
| L | Kereskedelmi igazgatás, turisztika | 135 | - | 346 |
| M | Földművelésügy, állat- és növény-egészségügyi igazgatás | 10 | - | 177 |
| N | Munkaügyi igazgatás, munkavédelem | 11 | - | 171 |
| U | Önkormányzati és általános igazgatási ügyek összesen | 804 | - | 5967 |
|  | Ebből: 1. Képviselő-testület iratai  2. Nemzetiségi önkormányzat iratai  3. Az önkormányzati hivatalnak, polgármesteri hivatalnak | 44 | - | 316 |
| 10 | - | 38 |
| 750 | - | 5613 |
| P | Köznevelési és közművelődésügyi igazgatás | 53 | - | 589 |
| R | Sportügyek | 2 | - | 8 |
| X | Honvédelmi, katasztrófavédelmi igazgatás, fegyveres biztonsági őrség | 12 | - | 13 |
|  | Ebből: 1. Honvédelmi igazgatás  2. Katasztrófavédelmi igazgatás  3. Fegyveres biztonsági őrség | 3 | - | 2 |
| 9 | - | 11 |
| - | - | - |
| Mindösszesen: | | 5701 | - | 37231 |

* **2016. évi városi ünnepségek és rendezvények**

2016. évi városi ünnepségekről és rendezvényekről szóló 145/2015. számú képviselő-testületi határozat mellékletében foglaltak szerint Kiskőrös Város Önkormányzatának nagyszabású rendezvényei:

* 2016. március 15. Az 1848-as forradalom és szabadságharc 168. évfordulója
* 2016. május 20-21-22. Városalapítók Napja Országos Rétes Fesztivál
* 2016. szeptember 2-4. Kiskőrösi Szüret és Szlovák Nemzetiségi Napok 2016.
* 2016. december 16–23. Adventi ünnepi hét
* 2016. december 31. „Petőfi Szilveszter”

**2016. március 15. Az 1848-as forradalom és szabadságharc 168. évfordulója**

Kiskőrösön koszorúzással vette kezdetét az 1848-49-es forradalom és szabadságharc emlékére rendezett ünnepi megemlékezések sora: a Batthyány-emléktáblánál helyezte el a tisztelet és az emlékezés koszorúit Domonyi László polgármester és Pohankovics András alpolgármester. Ezt követően rangos önkormányzati elismerések átadására került sor a Városháza dísztermében. A díjátadó ünnepség fényét a SZÓ-LA-M zeneiskola növendéke, Nagy Viktória éneke, valamint Péczka Fatime szavalata emelte.

Ebben az évben a művelődési központ adott otthont az ünnepi megemlékezésnek, amelyet Kiskőrös Város Fúvószenekara nyitott meg, majd Domonyi László polgármester mondta el ünnepi beszédét, amelyben hangsúlyozta a szabadság fontosságát. Ezt követően a KT Bem József Általános Iskola hatodik osztályos diákjainak irodalmi műsorát tekinthette meg a közönség, majd az ünnep méltó zárásaként a helyi önkormányzat és a járási hivatal vezetői, a nemzetiségi önkormányzatok és a pártok képviselői, az intézmények vezetői koszorúkat helyeztek el az 1848-49-es forradalom és szabadságharc kiemelkedő alakjai: Petőfi Sándor, Bem József, Jókai Mór és Kossuth Lajos szobránál, valamint Petőfi Sándor szülőházánál.

**2016. május 20.-21.-22.Városalapítók Napja Országos Rétes Fesztivál**

A háromnapos hagyományőrző fesztivál programpalettája ebben az évben rendkívüli módon színesre és tartalmasra sikeredett május 20-21-22-én. Péntek reggeltől vasárnap éjszakáig váltották egymást a színvonalas események Kiskőrös Város Önkormányzata, a Publicity Aim Kft., a Kiskőrösi Szlovákok Szervezete, Kiskőrös Város Szlovák Nemzetiségi Önkormányzata, valamint a Petőfi Sándor Művelődési Központ szervezésében.

Az országos média érdeklődése Kiskőrös felé fordult. Egyenes élő adásban közvetítette a szombati és a vasárnapi nap eseményeit a Duna World, a Domovina Tv, de hírt adott az eseményről az MTV1 és a helyi KisKőrös Tv mellett a Kecskeméti TV is, az internetes portálok beszámolóiról, valamint az írott sajtók cikkeiről már nem is beszélve.

Idén a Kiskőrösi Rendőrkapitányság és a Kiskőrös Helyőrség Nyugállományúak Klubja jubiláló rendezvényeikkel csatlakoztak az ünnepi programokhoz, mellyel a pénteki napot tették teljessé, Kiskőrös Város Fúvószenekara, Litauszki Tibor természetfotós, Dudás András harmonikaművész, Kothencz Lajos és Szávolovics Gabriella előadóművészek, a Kiskőrösi Motoros Baráti Kör, a Szilveszter Társulat, a kiskőrösi néptánccsoportok és kalocsai vendégeik, a helyi, a szomszédos, valamint a szlovák települések népdalkörei, a „Százszorszép” Óvónői Bábcsoport, a mazsorett csoportok, a moderntánc csoportok, a thai-chi egyesület, a Csík zenekar, Rúzsa Magdi és a Fitos Dezső Tánctársulat fellépése és Kovács Lázár mesterséf pedig a színes programkavalkádról gondoskodott.

A városvezetés döntése alapján a Városalapítók Napja volt a legméltóbb színtere Kiskőrös legújabb interaktív turisztikai attrakciójának, a János Vitéz Látogató Központ ünnepélyes megnyitásának is, mely a remények szerint érdeklődők ezreit fogja településünkre csábítani.

A Városalapítók Napja már nem csak a rétes fesztivál miatt gasztronómiai rendezvény is, hanem a pár évvel ezelőtt újra felelevenített főzőutca is rendkívüli kulináris élményekkel gazdagította a betérőket.

**2016. szeptember 2.-3.-4. Kiskőrösi Szüret és Szlovák Nemzetiségi Napok**

A 2016. szeptember első hétvégéjén megrendezett Kiskőrösi Szüret és Szlovák Nemzetiségi Napok több mint egy évtizedes múltra tekint vissza, a programok 1992 óta a vendégek tömegeit vonzzák a városba.

Bemutatkoztak a mazsorett csoportok, táncos gyermekeink és a felnőtt helyi-, szomszéd-, szlovák települési tánccsoportok, gyönyörködhettünk a népdalkörök, esténként a vendégzenészek, színészek előadásában, táncra perdülhettünk a szlovákok mulatságában. Magyar, szlovák, német, cigány nemzetiségi gasztronómiai eseményeken vehettünk részt. A veterán járművek seregszemléje, versenye, felvonulása is idecsődítette a tömeget, nem is beszélve a Sztrapacska udvar varázsáról és a szüreti lovas felvonulásról. Szombat este, a színpadon a közönség az EDDA KÖR - Musical című darabot láthatta a Sziget Színház előadásában

Az esték hangulatáról pedig olyan népszerű előadók gondoskodtak, mint Zoltán Erika, The Biebers, Nyári Károly és a nyári lányok, Miskolci Illés EmlékZenekar.

A rendezvényt az esti koncertet követően tűzijáték zárta. Kiskőrös testvérvárosainak delegációi is (köztük Hollandia, Finnország, Lengyelország, Szlovákia, Románia, Németország) megtisztelték jelenlétükkel a rendezvényt.

**2016. november 12. Kemencés Gasztronómiai Fesztivál**

2016-ban rendezték meg második alkalommal a kiskőrösi Kemencés Gasztronómiai Fesztivált a Város Kemencéje megépülésének tiszteletére hagyományteremtő célzattal. A Márton nap utáni szombaton tartott családias hangulatú program nagy sikert aratott a vendégek körében. Libasült, kenyérlángosok és különféle rétesek készültek a kemencékben, de bográcsban főtt egytálételek kóstolására is volt lehetőség. Mivel az újbor ünnepe is ez a nap, ezért a város szőlőtermelőinek újborait ökomenikus áldásban részesítették a helyi vallási felekezetek vezetői. A gasztronómiai élvezetek mellett számos családi program közül is választhatnak a résztvevők.

**2016. december 16–23. Adventi ünnepi hét**

**Adventi hét** a város meghatározó rendezvénysorozata évek óta, melyen a népi és a keresztény hagyományok őrzése, a karácsony ünnepére való ráhangolódás jegyében szívesen töltik együtt, közösségben az idejüket Kiskőrös polgárai.

December 16.-án elkezdődött a Kiskőrösi advent rendezvénysorozata. A Petőfi téren az adventi koszorú mellett az életnagyságú, szemet gyönyörködtető betlehem és csillogó-villogó karácsonyfa is várta csodálóit, a finomabbnál finomabb, melengető ételeket-italokat kínáló faházak pedig vendégeiket.

Az ünnepi hét során esténként felléptek műsoraikkal a mohácsi és a szűcsi ovisok, a Bem iskolások, a KEVI általános iskolásai, a kaskantyúi, az akasztói diákok, a Szó-La-M néptánccsoportjai közül a Kiscsicsergők és a Csicsergők, a Kiskőrösi Evangélikus Fúvószenekar, valamint a Kiskőrösi Szlovák Nemzetiségi Népdalkör. Szekeres Adrien előadásában pedig egy varázslatos koncertnek lehettünk részesei az evangélikus templomban.

A művelődési házban kézműves díszekkel ékesített karácsonyfák s egyéb remekek voltak tekinthetőek, a gyerekeket pénteken és szombaton kézműves foglalkozásra várták. A Petőfi téren december 23-ig minden este kulturális csemegékkel is megkínálták látogatóikat a város alapítványai, egyesületei, civil szervezetei, s faházaiknál az általunk nemesnek ítélt célra adakozhattunk, segítve egymást, s hitet tenni amellett, hogy adni, s jónak lenni jó.

**2016. december 31. „Petőfi Szilveszter”**

A hagyományos Petőfi-szilveszter sok vendéget vonzott vidékről is városunkba. A Petőfivel egy napon született gyerekeknek Domonyi László polgármester ünnepélyes keretek között adta át a névre szóló Petőfi-köteteket.

A Szilveszter Társulat Toldy István: A jó hazafiak című előadásával búcsúzott az óévtől, a kétszeresen is telt házas előadást Supka Éva rendezésében mutatták be.

Éjfélkor a szülőház előtt emlékeztek meg városunk szülöttéről, ahol Dr. Praznovszky Mihály irodalomtörténész ünnepi köszöntője után Domonyi László polgármester hagyományos serleges fogadalomtétele hangzott el. A hagyományokhoz hűen az ünneplők elmentek az evangélikus templomba, ahol Lupták György esperes évkezdő áldása után tekintették meg az eredeti - 1823-as - keresztelési anyakönyvet Alexander Petrovics bejegyzéssel.

1. **Közigazgatási Osztály**
   1. **Szociális és igazgatási csoport**
      1. **Igazgatási feladatok**

A Közigazgatási Osztály feladatkörébe az általános igazgatási, adóigazgatási, építéshatósági, szociális igazgatási, gyermekjóléti alapellátási és anyakönyvi feladatok tartoznak.

A jegyző általános igazgatási feladatai többek között – kereskedelmi engedélyek, telepengedélyezés, állatvédelem, állattartás, szálláshely-szolgáltatási engedélyek, zaj- és rezgésvédelem, panaszok, közérdekű bejelentések vizsgálata, vásár- és piac tartásának engedélyezése, zenés táncos rendezvények engedélyezése, talált dolgokkal kapcsolatos feladatok, környezetvédelmi ügyek, hulladékgazdálkodás, méhészeti tevékenység bejelentése, hatósági bizonyítványok kiadása, szolgáltatás-felügyelet, birtokvédelem, termőföldek adás-vételével, ill. haszonbérletével összefüggő kifüggesztési feladatok ellátása valamint a hagyatéki ügyintézői feladatok és a címkezeléssel kapcsolatos feladatok.

**A 2016. évben intézett, a lakosság legszélesebb körét érintő ügyek:**

- telepengedélyezés: 12

- kereskedelmi üzletek működésének engedélyezése: 132

- szálláshely-szolgáltatás engedélyezése: 1

- Kiskőrös közigazgatási területére bejelentkezett méhészek száma:76

- birtokvédelmi ügyek: 5

- termőföld adásvételi, ill. haszonbérleti szerződések kifüggesztése: 334

- társasházak törvényességi felügyeleti eljárása: 1

- megőrzésre átadott talált tárgyak: 23

- hagyatéki, póthagyatéki ügyek száma: 295

- címkezeléssel kapcsolatos ügyek száma: 182

**Az anyakönyvi eljárás során végzett feladatok:**

- születés anyakönyvezése nem történt --

- házasságkötés anyakönyvezése 81 db

- haláleset anyakönyvezése 94 db

- anyakönyvi kivonat kiállítása iránti kérelem 507 db

- születés rögzítése papír alapú anyakönyvből EAK rendszerbe 282 db

- házasság rögzítése papír alapú anyakönyvből EAK rendszerbe 192 db

- haláleset rögzítése papír alapú anyakönyvből EAK rendszerbe 27 db

- születendő gyermekre tett apai elismerő nyilatkozatok 44 db

- születési családi- és utónév változtatási kérelem 5 db

- házassági névmódosítási kérelem 51 db

- SZÉP korú polgárok köszöntésének megszervezése 5 db

- egyszerűsített honosítási okirat 48 db

- hazai anyakönyvezési kérelem 4 db

**Szociális ellátás, gyermekjóléti alapellátás**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) értemében a gyermekek védelmét pénzbeli, természetbeni és személyes gondoskodást nyújtó gyermekjóléti alapellátások, illetve gyermekvédelmi szakellátások, valamint a hatósági intézkedések biztosítják.

Az önkormányzat a gyermekek védelmét pénzbeli, természetbeni ellátásokkal, személyes gondoskodást nyújtó gyermekjóléti alapellátásokkal biztosítja.

A szociálisan rászoruló személyek - a szociális pénzbeli és természetbeni ellátások kiegészítéseként - Kiskőrös Város Önkormányzata Képviselő-testületének a szociális ellátásokról szóló 7/2015. (II. 26.) önkormányzati rendelete alapján települési támogatásban és rendkívüli települési támogatásban részesülhetnek.

A rendszeres települési támogatás

* a szociális alapszolgáltatás keretében nyújtott étkeztetés hozzájárulásához, valamint
* gyógyszerkiadások viseléséhez nyújtott támogatás.

A rendkívüli települési támogatás az alábbi létfenntartási gond fennállása esetén nyújtott támogatás:

* válsághelyzetben lévő várandós anya gyermekének megtartásához,
* a nevelésbe vett gyermek családjával való kapcsolattartás,
* a gyermek családba való visszakerülésének elősegítése,
* a gyermek hátrányos helyzete miatt a család anyagi segítségre szorul,
* a gyermek iskoláztatása,
* a családban egyidejűleg három vagy több gyermek születik,
* fűtési időszak,
* a lakásfenntartás havi költsége meghaladja az öregségi nyugdíj mindenkori legkisebb összegének 80%-át,
* a megélhetést érintő előre nem tervezett többletkiadás esetén.

Rendkívüli települési támogatás nyújtható létfenntartást veszélyeztető rendkívüli élethelyzet

* elemi kár bekövetkezése,
* haláleset,
* a kérelmező családjában élő személy, tartós, legalább 20 napot meghaladó kórházi kezelése esetén.

2016. évben a szociális támogatások kifizetése pénzbeli kifizetéssel és közüzemi szolgáltatóhoz történő utalással történt.

2016. évben az Önkormányzat az alábbi pénzbeli és természetbeni ellátásokat biztosította:

|  |  |
| --- | --- |
| **Szociális támogatás neve** | **Ellátottak száma** |
| rendszeres gyermekvédelmi kedvezmény | 337 fő |
| lakbértámogatás | 0 fő |
| települési támogatás (gyógyszer) | 1 fő |
| települési támogatás (étkeztetés) | 19 fő |
| rendkívüli települési támogatás | 149 fő |
| BURSA Hungarica Ösztöndíj | 12 fő |
| köztemetés | 1 fő |

2016. évben szociális ellátásokra 8.569.400**,-** Ft került kifizetésre.

2016. január 1-jétől úgy módosult a Gyvt., hogy **t**ermészetbeni ellátásként a gyermek életkorának megfelelő gyermekétkeztetést kell biztosítani a gyermeket gondozó szülő, törvényes képviselő vagy nevelésbe vett gyermek esetén a gyermek ellátását biztosító nevelőszülő, gyermekotthon vezetője, illetve a szociális igazgatásról és szociális ellátásokról szóló 1993. évi III. törvény (a továbbiakban: Szt.) hatálya alá tartozó ápolást, gondozást nyújtó intézmény vezetője kérelmére

a) a bölcsődében, mini bölcsődében,

b) az óvodában,

c) a nyári napközis otthonban,

d) az általános és középiskolai kollégiumban, az itt szervezett externátusi ellátásban,

e) az általános iskolai és - ha önkormányzati rendelet kivételével jogszabály másképpen nem rendelkezik - a középfokú iskolai menzai ellátás keretében,

f) a fogyatékos gyermekek, tanulók nevelését, oktatását ellátó intézményben és a fogyatékos gyermekek számára nappali ellátást nyújtó, az Szt. hatálya alá tartozó fogyatékosok nappali intézményében [az a)-f) pontban foglaltak együtt: intézményi gyermekétkeztetés],

g) a bölcsőde, mini bölcsőde és az óvoda zárva tartása, valamint az iskolában a nemzeti köznevelésről szóló 2011. évi CXC. törvény ( a továbbiakban: Nktv.) 30. § (1) bekezdése szerinti nyári szünet és az Nktv. 30. § (4) bekezdése szerinti tanítási szünetek időtartama alatt (a továbbiakban együtt: szünidei gyermekétkeztetés).

A települési önkormányzatnak a Gyvt. alapján a szünidei gyermekétkeztetés keretében a szülő, törvényes képviselő kérelmére a déli meleg főétkezést a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen kell biztosítani

a) a bölcsődében, mini bölcsődében bölcsődei ellátásban, óvodai nevelésben részesülő gyermekek számára a bölcsődei ellátást nyújtó intézmény és az óvoda zárva tartásának időtartama alatt valamennyi munkanapon,

b) az a) pont alá nem tartozó gyermekek számára

ba) a nyári szünetben legalább 43 munkanapon, legfeljebb a nyári szünet időtartamára eső valamennyi munkanapon.

2016 évben az Önkormányzat a szünidei gyermekétkeztetés keretében az évközi szünet időtartama alatt:

* tavaszi szünetben: 54 fő részére 3 munkanapon
* őszi szünetben: 13 fő részére 3 munkanapon
* téli szünetben: 13 fő részére 7 munkanapon
* nyári tanítási szünetben: 18 fő részére 43 munkanapon biztosította ingyenesen a déli meleg főétkezést a Ts Gastro Kft. tálalókonyháján.

2016. január 1-től a személyes gondoskodást nyújtó gyermekjóléti alapellátások rendszere is átalakult. A családsegítés és a gyermekjóléti szolgáltatás integráltan egy szervezeti és szakmai egységben működhet: települési szinten a család-és gyermekjóléti szolgálat, járási szinten a család- és gyermekjóléti központ keretében.

A Képviselő-testület a 125/2015. számú Képviselő-testületi határozattal úgy döntött, hogy a Baptista Szeretetházi Gyülekezet Kiskőrössel kötött ellátási szerződés szerint látja el a család-és gyermekjóléti szolgálat feladatait.

A Család-és Gyermekjóléti Központ pedig az Önkormányzat fenntartásában működtetett Egészségügyi, Gyermekjóléti és Szociális Intézmény keretein belül működik.

**2.2. Adóügyi csoport**

A helyi adókról szóló 1990. évi C. törvény felhatalmazása alapján Kiskőrös Város Önkormányzatának Képviselő-testülete a helyi adók közül

* magánszemélyek kommunális adóját
* helyi iparűzési adót és
* idegenforgalmi adót vezetett be az illetékességi területén.

A helyi iparűzési adónál a 2016. évi adóévtől a Képviselő-testület adómentességet biztosított annak a háziorvos, védőnő vállalkozónak, akinek a vállalkozási szintű iparűzési adóalapja az adóévben nem haladja meg a 20 millió forintot. Ezzel is elismerve az egészségügyi alapellátásban közreműködő vállalkozó háziorvosok, védőnők áldozatos munkáját.

2016. évben befolyt adóbevételek:

• magánszemélyek kommunális adója: 65,3 millió Ft (adózók száma: 5934 fő)

• iparűzési adó: 728 millió Ft (adózók száma: 2015 fő)

• gépjárműadó: 40% helyben maradó: 57,5 millió Ft

60% kincstár: 86,3 millió Ft (adózók száma: 5841 fő)

• idegenforgalmi adó: 7,2 millió Ft (adózók száma: 16 fő)

Magánszemélyek kommunális adója

• méltányossági törlés: 57 főnél 685.000 Ft összegben

• 62. év felettiek adókedvezménye: 10,6 millió Ft összegben (2057 fő esetében)

Iparűzési adó

* adóalaphoz kötött mentesség (900 ezer forint alatti adóalap):
* mentes bevétel: 341 millió Ft
* bevétel 2 %-a /adókiesés/ 6,8 millió Ft.
* 600.000,- Ft alatti bevétel miatt nyilatkozatot tevők létszáma: 357 fő

Végrehajtási intézkedések:

• inkasszó: 611 tétel, 117 millió Ft összegben

• munkabér és nyugdíj letiltás: 157 főnél 1,5 millió forint összegben

• gépjármű forgalomból történő kitiltás 16 esetben 2,5 millió forint behajtása érdekében

• minden hónapban, a teljes hátralékos állományt átjelentésre kerül a NAV-nak adóvisszatartás céljából

A végrehajtási intézkedések eredményeképpen 2015. december 31. és 2016. december 31. közötti időszakban 25 millió forinttal csökkent a végrehajtható adóhátralék összege.

Adó- és értékbizonyítvány kiállítása (pl. hagyatéki eljáráshoz, gyámhivatali eljáráshoz és adóvégrehajtási eljárás esetén): 588 db

**2.3. Építéshatósági Csoport**

Az elsőfokú építésügyi hatósági feladatokat 2016. évben Akasztó, Csengőd, Kaskantyú, Kiskőrös, Páhi, Soltszentimre, Tabdi, Bócsa, Soltvadkert, Tázlár, Kecel, Imrehegy, Császártöltés, Fülöpszállás, Izsák illetékességi területén kellett ellátni.

A fenti településekre vonatkozóan kiadott döntések száma a következő:

* építési engedély határozat: 138 db
* módosított építési engedély határozat: 7 db
* bontási engedély határozat: 7 db
* fennmaradási és továbbépítési engedély: 10 db
* fennmaradási és használatbavételre vonatkozó engedély: 8 db
* használatbavételi engedély: 22 db
* használatbavétel tudomásulvétele hallgatással: 39 db
* függő hatályú döntések száma: 226 db
* hatósági bizonyítványok (tervezés elősegítésére, ingatlan nyilvántartási átvezetéshez) száma: 63 db

Kiskőrösön az elmúlt évben 3 új családi lakóház és 22 lakás építésére adott ki az építéshatóság építési engedélyt.

Kiskőrösön 6 új családi lakóház és 8 lakás használatbavételére került sor.

A lakóépület építésének egyszerű bejelentéséről és egyes építésügyi tárgyú kormányrendeletek módosításáról szóló 456/2015. (XII.29.) Korm. rendelet alapján a legfeljebb 300 m2 összes hasznos alapterületű új lakóépület építésére vonatkozó egyszerű bejelentést kellett benyújtania 2016. január 1-jétől az építtetőnek azon - az építésügyi és az építésfelügyeleti hatóságok kijelöléséről és működési feltételeiről szóló kormányrendeletben első fokú építésügyi hatósági feladatokat ellátó általános építésügyi hatóságként kijelölt - jegyzőhöz, amelynek az építésügyi hatásköre tekintetében irányadó illetékességi területén az építési tevékenységet végezni tervezték. A hiányos bejelentés esetén a jegyző nyolc napon belül tájékoztatta az építtetőt

a) arról, hogy a hiányos bejelentés nem minősül megfelelő bejelentésnek,

b) az építési tevékenység bejelentés nélküli folytatásának jogkövetkezményeiről, valamint

c) a bejelentés vagy a melléklete hiányairól.

A jegyző a bejelentésről tájékoztatta az építésfelügyeleti hatóságot az építésfelügyeleti tevékenység ellátása érdekében.

Az egyszerű bejelentés a lakóépület építésének egyszerű bejelentéséről szóló 155/2016. (VI. 13.) Korm. rendelet alapján 2016. július 1. napjától úgy változott, hogy az egyszerű bejelentéshez kötött építési tevékenység bejelentése az elektronikus építési napló készenlétbe helyezésével valósult meg. Az építésügyi hatóságnak a bejelentésről és a bejelentés módosításáról tizenöt napon belül tájékoztatnia kellett

*a)* a telek fekvése szerinti területi szakmai kamarát,

*b)* a telek fekvése szerinti települési önkormányzat jegyzőjét, valamint

*c)* a telek tulajdonosát, amennyiben nem az építtető a tulajdonosa vagy az építtetőn kívül más személy is tulajdonjoggal rendelkezett.

Az egyszerű bejelentések száma 2016. évben: 41 db

Az Építéshatósági Csoportnál **2016. évben a döntések száma** (határozatok, hatósági bizonyítványok, megtagadott hatósági bizonyítványok, végzések, szakhatósági állásfoglalások, használatbavétel tudomásulvétele hallgatással) összesen: **1616 db**

1. **Pénzügyi Osztály**

A Kiskőrösi Polgármesteri Hivatalban a gazdasági – pénzügyi feladatokat a Pénzügyi osztály látja el. Az osztály feladata - mint a hivatal gazdasági szervezete, önállóan működő és gazdálkodó szervezet – az önkormányzat, a hivatal, valamint a hozzá rendelt önállóan működő intézmények, a Kiskőrösi Többcélú Kistérségi Társulás és a Kiskőrös és Térsége Ivóvízminőség-javító Önkormányzati Társulás pénzügyi-gazdasági feladatainak ellátása. Együttműködési megállapodás alapján a pénzügyi osztály látja el a szlovák, német és cigány nemzetiségi önkormányzat gazdálkodásával kapcsolatos feladatokat is.

A pénzügyi osztály dolgozóinak feladatköre igen szerteágazó, mivel szinte minden önkormányzati és hatósági feladatnak van bizonyos mértékű pénzügyi háttere.

A jellemző, korábbi években is meglévő feladatok az osztály munkájában a következők:

- költségvetési rendelet előkészítése

- havi, negyedéves és éves jelentések készítése

- éves beszámoló elkészítése, zárszámadási rendelet előkészítése

- költségvetési koncepció előkészítése (már csak belső használatra)

- likviditási, pénzügyi tervek készítése

- könyvelési feladatok, bizonylati rend

- számlavezetés, készpénzforgalom

- tárgyi eszköznyilvántartás

- beruházási statisztikák készítése

- leltározás, selejtezés

- bérgazdálkodás

- pályázatokhoz kapcsolódó feladatok

A Saldo Budget Creator Integrált Számviteli Rendszer használatával tartjuk nyilván a kötelezettségvállalásokat, valamint a program biztosítja a bank, pénztár, bér, előirányzat, nettó finanszírozás, tárgyi eszközök állományváltozása és egyéb pénzforgalmi események könyvviteli nyilvántartásokban való rögzítését. A rendszer használata 2014. július hónap óta távüzemi kapcsolattal működik.

A 2016. és 2015. évben beérkező számlák darabszámát és intézményenkénti megoszlását az alábbi diagram tartalmazza:

Az önkormányzat számlavezető pénzintézete 2014. július 1. napjától a K & H Bank Zrt. 2014. novembere óta az önkormányzat fizetési számlájára és három adónemben – kommunális adó, gépjármű adó és iparűzési adó – az adószámlákra bankkártyás befizetést is elfogadunk. Az étkeztetés befizetése is lehetséges bankkártyával az óvodákban és az általános iskolában.

2014. január 1-től az államháztartás szerveinek könyvvitelére és beszámoló készítésére vonatkozó új szabályok léptek életbe, ami alapján teljesen új könyvelési rendszer szerint folyik a munka, minden gazdasági eseményt egyrészt a pénzügyi számvitel, másrészt a költségvetési számvitel szerint is könyvelni kell, a költségvetési szervekre eddig nem vonatkozó időbeli elhatárolások számvitele is megjelent a könyvelés során, illetve eredményszemléletben is be kell mutatni a gazdálkodást. Az új rendszerre való áttérés nagyon nagy feladat volt, talán a korábbi évek viszonylatában a legnagyobbnak mondható, amely a mai napig folyamatos változtatásokon megy keresztül.

Az önkormányzati vagyon folyamatos, megfelelően részletezett nyilvántartásainak vezetése szintén a szervezeti egység feladatai közé tartozik, a vagyonkimutatás, valamint a mérleg adatainak és az abban található adatokat alátámasztó főkönyvi és analitikus nyilvántartási adatok alapján, a vagyongazdálkodási szabályok folyamatos figyelembe vételével történik. Az új számviteli szabályozás alapján az önkormányzat vagyonát elkülönítetten költségvetési szervenként, valamint önkormányzati szinten összesítve is ki kell mutatni. Ennek megfelelően a korábbi évektől eltérően a tárgyi eszközök nyilvántartásában is biztosítani kell az elkülöníthetőséget.

Gondoskodni kell továbbá az önkormányzati vagyontárgyak értékének és annak változásának a nyilvántartásokon való átvezetéséről is.

2014.október 1-e óta az önkormányzat nem befektetési tanácsadó cég közreműködésével biztosítja az átmenetileg szabad pénzeszközök elhelyezését, hanem a pénzügyi osztály segítségével a polgármester kezeli.

A 2016-os év egyik kiemelt feladata volt három fejlesztési célhoz kapcsolódóan - a Képviselő-testületi határozatoknak megfelelően – összesen 580 millió Ft adósságot keletkeztető ügylet megkötésének lebonyolítása, beleértve a beszerzési eljárás megindítását és bírálati szempontjainak meghatározását, a Kormány előzetes hozzájárulásának megkérését, valamint a hitel és biztosítéki szerződések megkötését is.

2016. évben is feladat volt a gyermekétkeztetés biztosításának kötelezettsége. Ehhez kapcsolódóan 2015. július 1. napjától a Kiskőrösi Sportigazgatóság feladatainak átszervezése miatt – Kőrösszolg Kft. megalakulásával - az osztály feladata kibővült. Feladat Kiskőrös város területén működő állami és önkormányzati fenntartású oktatási intézmények tanulói közétkezési térítési díjainak – óvodák és bölcsőde kivételével – számlázása, begyűjtése, összesítése, befizetése, a szolgáltatónál az étkeztetés megrendelése. Havi szinten átlagosan 455 fő gyermek étkeztetésének fenti feladatait látjuk el (KT Bem József Általános Iskola 140 fő napközi, 179 fő menza, Kiskőrösi Egységes Gyógypedagógiai Módszertani Intézmény, Integrált Óvoda, Általános Iskola 78 fő napközi, 3 fő menza, Kiskunhalasi Szakképzési Centrum Wattay Szakképző Iskolája 36 fő menza, Petőfi Sándor Kollégium 19 fő).

**Helyi Választási Iroda**

Magyarország Köztársasági Elnöke 2016. október 2. napjára országos népszavazást tűzött ki. A választópolgárok Kiskőrösön 16 szavazókörben – a nemzetiségi szavazókör népszavazás alkalmával nem működik - adhatták le szavazataikat. A szavazatszámláló bizottságok három választott taggal, a népszavazási kezdeményezés szervezői által megbízott két taggal, továbbá a népszavazási kezdeményezés szervezésében részt nem vevő, de országgyűlési frakcióval rendelkező pártok által megbízott legfeljebb két-két taggal és kellő számú póttaggal végezték munkájukat. A választott és póttagokat a képviselő-testület bízta meg a következő általános választás kitűzéséig tartó időszakra.

A Helyi Választási Iroda legfőbb feladata a szavazás napját megelőzően a központi szavazóköri névjegyzék továbbvezetése, amelynek része

• a választópolgár kérelmére akadálymentes szavazóhelyiséggel rendelkező szavazókör választói névjegyzékébe történő áthelyezése,

• a választópolgár részre, egészségi állapota vagy fogva tartása miatti kérelmére mozgóurna biztosítása, a mozgóurnát kérők jegyzékének vezetése,

• átjelentkezéssel (a szavazás napján Magyarország területén, de lakcíme szerinti szavazókörtől eltérő helyen tartózkodik) szavazni kívánó választópolgár kérelmének feldolgozása,

• külképviseleti névjegyzék (a szavazás napján külföldön tartózkodik) vezetése,

• szavazatszámláló bizottsági tag és jegyzőkönyvvezető kérelmének feldolgozása.

A Helyi Választási Irodának a szavazás napján a szavazókörökben működő szavazatszámláló bizottságok munkájának szakmai segítése – a szavazókörbe delegált jegyzőkönyvvezető útján – mellett a napközbeni jelentések, események és szavazóköri jegyzőkönyvek informatikai rendszerben történő feldolgozása, azok eredetben és határidőben történő átadása a felettes választási iroda részére jelentette a fő feladatot.

Az országos népszavazáson településünkön a részvétel magas volt, a 11.747 választópolgár 54,67 %-a járult a szavazóurnákhoz, a Bács-Kiskun Megyei 43,78 %-os és az országos 44,08 %-os részvételhez képest. A szavazás napján rendkívüli esemény nem történt a Helyi Választási Iroda kimagasló szakmai tudásról és felkészültségről nyújtott tanúbizonyságot.

Kérem a Tisztelt Képviselő-testületet, hogy a beszámolót megtárgyalni és elfogadni szíveskedjen.

**Kiskőrös, 2017. április 18.**

**dr. Turán Csaba sk.**

**jegyző**

**HATÁROZAT-TERVEZET**

A Képviselő-testület a Polgármesteri Hivatal 2016. évi tevékenységéről szóló beszámolót elfogadja.

**Felelős:** jegyző

**Határidő:** azonnal